title: 2009/185/EY,Euratom: Euroopan parlamentin päätös 22. huhtikuuta 2008 vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka I — Euroopan parlamentti

text:
               31.3.2009

               FI

               Euroopan unionin virallinen lehti

               L 88/1

         EUROOPAN PARLAMENTIN PÄÄTÖS
   22. huhtikuuta 2008
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka I — Euroopan parlamentti
   (2009/185/EY, Euratom)
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2006 (1),
   ottaa huomioon Euroopan yhteisöjen lopullisen tilinpäätöksen varainhoitovuodelta 2006 — Nide I (SEC(2007) 1055 — C6-0363/2007) (2),
   ottaa huomioon selvityksen talousarvio- ja varainhallinnosta varainhoitovuonna 2006, pääluokka I — Euroopan parlamentti (3),
   ottaa huomioon sisäisen tarkastajan vuosikertomuksen varainhoitovuodelta 2006,
   ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2006 ja tarkastettujen toimielinten vastaukset (4),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),
   ottaa huomioon EY:n perustamissopimuksen 272 artiklan 10 kohdan ja 275 artiklan sekä Euratomin perustamissopimuksen 179 a artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 145, 146 ja 147 artiklan,
   ottaa huomioon Euroopan parlamentin talousarvion toteuttamista koskevien sisäisten sääntöjen (7) 13 artiklan,
   ottaa huomioon varainhoitoasetuksen 147 artiklan 1 kohdan, jonka mukaan toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti,
   ottaa huomioon 9. maaliskuuta 2005 hyväksymänsä päätöslauselman vuoden 2006 talousarviomenettelyn suuntaviivoista pääluokkia II, IV, V, VI, VII, VIII (A) ja VIII (B) varten sekä alustavasta ennakkoarviosta Euroopan parlamentin tuloista ja menoista (pääluokka I) (8),
   ottaa huomioon työjärjestyksen 71 artiklan, 74 artiklan 3 kohdan ja liitteen V,
   ottaa huomioon talousarvion valvontavaliokunnan mietinnön (A6-0091/2008),

               A.

               ottaa huomioon, että tilintarkastustuomioistuimen vuosikertomuksessa todetaan, että ”(…) kaikissa toimielimissä oli varainhoitovuonna 2006 varainhoitoasetuksen mukaiset tyydyttävät valvontajärjestelmät ja että testatussa otoksessa ei ilmennyt virheitä olennaisessa määrin (…)” (9),

               B.

               panee merkille, että tilintarkastustuomioistuin on tuonut esiin puutteita puhemiehistön ja kvestoreiden vahvistamissa Euroopan parlamentin jäsenten avustajakorvauksen maksamista koskevissa säännöissä ja tämän seurauksena myös niiden täytäntöönpanossa,

               C.

               toteaa, että pääsihteeri vakuutti 21. helmikuuta 2007 saaneensa tyydyttävät takeet siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa riittävät takeet tilien perustana olevien toimien laillisuudesta ja asianmukaisuudesta,

               1.

               myöntää puhemiehelle vastuuvapauden Euroopan parlamentin talousarvion toteuttamisesta varainhoitovuonna 2006;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Harald RØMER

      (1)  EUVL L 78, 15.3.2006.

      (2)  EUVL C 274, 15.11.2007, s. 1.

      (3)  EUVL C 318, 29.12.2007.

      (4)  EUVL C 273, 15.11.2007, s. 1.

      (5)  EUVL C 274, 15.11.2007, s. 130.

      (6)  EYVL L 248, 16.9.2002, s. 1.

      (7)  PE 349.540/Bur/ann/def.

      (8)  EUVL C 320 E, 15.12.2005, s. 156.

      (9)  EUVL C 273, 15.11.2007, kohta 10.6.
    ---documentbreak---

               31.3.2009

               FI

               Euroopan unionin virallinen lehti

               L 88/3

         EUROOPAN PARLAMENTIN PÄÄTÖSLAUSELMA
   22. huhtikuuta 2008
   joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2006, pääluokka I — Euroopan parlamentti
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2006 (1),
   ottaa huomioon Euroopan yhteisöjen lopullisen tilinpäätöksen varainhoitovuodelta 2006 — Nide I (SEC(2007) 1055 — C6-0363/2007) (2),
   ottaa huomioon selvityksen talousarvio- ja varainhallinnosta varainhoitovuonna 2006, pääluokka I — Euroopan parlamentti (3),
   ottaa huomioon sisäisen tarkastajan vuosikertomuksen varainhoitovuodelta 2006,
   ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2006 ja tarkastettujen toimielinten vastaukset (4),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (5),
   ottaa huomioon EY:n perustamissopimuksen 272 artiklan 10 kohdan ja 275 artiklan sekä Euratomin perustamissopimuksen 179 a artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (6) ja erityisesti sen 145, 146 ja 147 artiklan,
   ottaa huomioon Euroopan parlamentin talousarvion toteuttamista koskevien sisäisten sääntöjen (7) 13 artiklan,
   ottaa huomioon varainhoitoasetuksen 147 artiklan 1 kohdan, jonka mukaan toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti,
   ottaa huomioon 9. maaliskuuta 2005 hyväksymänsä päätöslauselman vuoden 2006 talousarviomenettelyn suuntaviivoista pääluokkia II, IV, V, VI, VII, VIII (A) ja VIII (B) varten sekä alustavasta ennakkoarviosta Euroopan parlamentin tuloista ja menoista (pääluokka I) (8),
   ottaa huomioon työjärjestyksen 71 artiklan, 74 artiklan 3 kohdan ja liitteen V,
   ottaa huomioon talousarvion valvontavaliokunnan mietinnön (A6-0091/2008),

               A.

               ottaa huomioon, että tilintarkastustuomioistuimen vuosikertomuksessa todetaan, että ”(…) kaikissa toimielimissä oli varainhoitovuonna 2006 varainhoitoasetuksen mukaiset tyydyttävät valvontajärjestelmät ja että testatussa otoksessa ei ilmennyt virheitä olennaisessa määrin (…)” (9);

               B.

               panee merkille, että tilintarkastustuomioistuin on tuonut esiin puutteita puhemiehistön ja kvestoreiden vahvistamissa Euroopan parlamentin jäsenten avustajakorvauksen maksamista koskevissa säännöissä ja tämän seurauksena myös niiden täytäntöönpanossa,

               C.

               panee merkille, että tilintarkastustuomioistuin on tuonut esiin, ettei puhemiehistö ole varmistanut Euroopan parlamentin jäsenten avustajakorvauksen maksamista koskevien sääntöjen, jotka edellyttävät asianmukaisten tositteiden toimittamista, tehokasta täytäntöönpanoa,

               D.

               huomauttaa, että pääsihteeri vakuutti 21. helmikuuta 2007 saaneensa tyydyttävät takeet siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa riittävät takeet tilien perustana olevien toimien laillisuudesta ja asianmukaisuudesta,

               E.

               katsoo, että vuosien 2004 ja 2005 vastuuvapaudesta 26. syyskuuta 2006 (10) ja 24. huhtikuuta 2007 (11) annettujen parlamentin päätöslauselmien noudattamista olisi seurattava ja niihin sisältyvien suositusten täytäntöönpanoa olisi arvioitava,

               F.

               ottaa huomioon varainhoitovuoden 2006 poliittiset painopisteet, joita olivat vuoden 2004 laajentumisen konsolidointi, vuoden 2007 laajentumisen valmistelu, tiedotus- ja viestintäpolitiikan parantaminen sekä jäsenille annettavan tuen parantaminen,

               1.

               pitää tervetulleena ja tukee puhemiehen vakaata aikomusta varmistaa, että avustajien ohjesääntö, jota komissio ehdottaa ja jonka neuvosto hyväksyy, tulee voimaan yhtä aikaa jäsenten asemaa koskevien sääntöjen kanssa (12);

               2.

               kehottaa komissiota ja neuvostoa tekemään parlamentin kanssa täysipainoista yhteistyötä sen varmistamiseksi, että uudet avustajien asemaa koskevat säännöt hyväksytään ennen kesäkuussa 2009 pidettäviä seuraavia Euroopan parlamentin vaaleja;

         Vastuuvapaus poliittisena toimenpiteenä

               3.

               korostaa, että parlamentti on ainoa vastuuvapausviranomainen (13) ja että vastuuvapauden myöntäminen on poliittinen päätös; toteaa, että tehdessään tätä poliittista päätöstä parlamentti ottaa EY:n perustamissopimuksen 276 artiklan 1 ja 2 kohdan mukaisesti huomioon sekä kyseisissä kohdissa mainitut asiakirjat että kaikki tarpeellisiksi katsomansa tiedot;

               4.

               katsoo, että kaikkia työjärjestyksen 70 ja 71 artikloissa tarkoitettuja toimielimiä ja elimiä olisi kohdeltava yhdenvertaisesti noudattaen samoja periaatteita ja samoja menettelyjä kuin vuotuisen vastuuvapausmenettelyn aikana;

               5.

               muistuttaa, että kaikilla toimielimillä ja elimillä on oikeus järjestää poliittiset ja/tai hallintorakenteensa omia tarpeitaan parhaiten vastaavalla tavalla; korostaa, että näiden erilaisten rakenteiden kunnioittamiseksi parlamentin on näin ollen myönnettävä vastuuvapaus kyseisille toimielimille ja elimille sellaisinaan, vaikka niiden näkyvänä edustajana voi olla yksi henkilö;

               6.

               vahvistaa, että on sekä parlamentin että kunkin toimielimen ja elimen tehtävä määritellä sopivimmalla tavalla, mikä taso on vastuussa parlamentin vastuuvapausmenettelyssä esittämiin huomautuksiin vastaamisesta;

               7.

               muistuttaa, että parlamentti totesi edellä mainitussa 24. huhtikuuta 2007 hyväksytyssä päätöslauselmassaan, että vastuuvapausmenettelyä pitäisi soveltaa myös puhemiehen, puhemiehistön ja puheenjohtajakokouksen tekemiin päätöksiin, koska poliittinen vastuu kuuluu vaaleilla valituille jäsenille eikä virkamiehille; kehottaa sen vuoksi puhemiestä ja talousarvioasioista vastaavaa varapuhemiestä osallistumaan talousarvion valvontavaliokunnan tuleviin kokouksiin poliittisen vuoropuhelun käynnistämiseksi;

               8.

               muistuttaa, että täysistunto myöntää työjärjestyksen 71 artiklan mukaisesti vastuuvapauden parlamentille, jota puhemies edustaa;

               9.

               panee tyytyväisenä merkille, että parlamentin puhemies on hyväksynyt vastuuvapausmenettelyyn liittyvän poliittisen vuoropuhelun periaatteen ja että talousarviosta ja talousarvion valvonnasta vastaava parlamentin varapuhemies, joka on myös tarkastusten seurantakomitean puheenjohtaja, osallistui 21. tammikuuta 2008 pidetyssä julkisessa kuulemistilaisuudessa pyynnöstä poliittiseen vuoropuheluun talousarvion valvontavaliokunnan kanssa; kehottaa käyttämään vuoropuhelun perustana tulevaisuudessa kirjallista aineistoa, joka koostuu sellaisista puhemiehistön ja puheenjohtajakokouksen päätöksistä, joilla on taloudellisia vaikutuksia;

               10.

               panee tyytyväisenä merkille ja hyväksyy pääsihteerin 21. tammikuuta 2008 järjestetyssä kuulemistilaisuudessa tekemän ehdotuksen osallistua säännöllisin väliajoin parlamentin talousarvion toteuttamista koskeviin tapaamisiin talousarvion valvontavaliokunnan kanssa tavanomaisen vuotuisen vastuuvapausmenettelyn ulkopuolella;

               11.

               panee lisäksi merkille parlamentin puhemiehen aloitteen vahvistaa yhtäältä puhemiehistön ja budjettivaliokunnan ja toisaalta puhemiehistön ja talousarvion valvontavaliokunnan välisiä siteitä perustamalla työryhmä, jonka tehtäväksi annetaan lujittaa kyseisiä siteitä kestävästi; panee tyytyväisenä merkille 14. tammikuuta 2008 järjestetyn ensimmäisen yhteisen keskustelun sekä keskustelussa asianomaisten osapuolten välille rakentuneen luottamuksen ja yhteistyön ilmapiirin; toivoo tällaisten keskustelujen jatkuvan ja odottaa niistä tehtäviä johtopäätöksiä;

               12.

               katsoo, että talousarvio- ja vastuuvapausmenettelyä on käsiteltävä toisiaan täydentävinä: talousarviota ei pitäisi hyväksyä analysoimatta aikaisemmin tehtyjä vastuuvapauspäätöksiä, ja vastuuvapauspäätökset olisi tehtävä tietoisena talousarviomenettelyssä hyväksytyistä poliittisista tavoitteista vuodelle, jonka vastuuvapautta käsitellään; kehottaa jatkamaan työskentelyä talousarviomenettelyn ja vastuuvapausmenettelyn yhteentoimivuuden kehittämiseksi;

         Vuoden 2006 talousarviopainopisteet

               13.

               korostaa, että parlamentti hyväksyi seuraavat talousarviopainopisteet vuodelle 2006 (14):

                           —

                           tarvittavien laajentumisvirkojen perustaminen ja erityisesti sen varmistaminen, että kaikkia virallisia kieliä varten on käytettävissä riittävä määrä päteviä tulkkeja ja kääntäjiä, jotta jäsenet voivat osallistua aktiivisesti parlamentin toimintaan,

                           —

                           tiedotus- ja viestintäpolitiikan kehittäminen parlamentin tuomiseksi lähemmäs kansalaisia; tässä yhteydessä olisi kehitettävä edelleen sekä tiedotustoimistojen roolia että yhteistyötä komission kanssa,

                           —

                           hallinnollisiin rakenteisiin tehtävien muutosten tai ydintoiminnoille myönnettävän lisätuen harkitseminen toimielimen työn optimoimiseksi,

                           —

                           parlamentin lainsäädäntötyön laadun takaavan riittävän tuen ja asiantuntemuksen varmistaminen,

                           —

                           avustajien ohjesäännön käyttöönotto, sekä

                           —

                           rahoituksen varmistaminen menoille, jotka liittyvät parlamentin valtuuskuntien osallistumiseen sen toimipaikkojen ulkopuolella järjestettäviin kokouksiin;

         Euroopan parlamentin tilinpäätös

               14.

               toteaa, että Euroopan parlamentin tulot vuonna 2006 olivat määrältään 126 126 604 euroa (112 393 557 euroa vuonna 2005: +12,2 prosenttia);

               15.

               panee merkille seuraavat summat, joiden perusteella parlamentin tilit varainhoitovuodelta 2006 on päätetty:

                              (euroa)

                           Määrärahojen käyttö vuonna 2006 (15)

                                       I.

                                       Määrärahat 2006

                                       —

                                       alkuperäiset määrärahat

                           1 321 600 000

                                       —

                                       lisätalousarvio

                           ei ole

                                       —

                                       lopulliset määrärahat

                           1 321 600 000

                                       II.

                                       Lopulliset määrärahat 2006

                                       —

                                       sitoumukset

                           1 306 325 432

                           ( % lopullisista määrärahoista)

                           (98,76 %)

                                       —

                                       maksut

                           1 117 578 610

                           ( % sitoumuksista)

                           (85,49 %)

                                       III.

                                       Siirrot vuodelle 2007

                                       —

                                       siirrot viran puolesta vuodelle 2007

                           188 746 822

                           ( % lopullisista määrärahoista)

                           (14,26 %)

                           ( % sitoumuksista)

                           (14,43 %)

                                       —

                                       erikseen esitetyt siirrot (siirretyt sitomattomat määrärahat)

                           4 817 000

                           ( % lopullisista määrärahoista)

                           (0,36 %)

                                       IV.

                                       Peruutukset

                                       —

                                       peruuntuneet määrärahat

                           15 274 568

                           ( % lopullisista määrärahoista)

                           (1,15 %)

                                       V.

                                       Siirrot vuodelle 2006

                                       —

                                       siirrot viran puolesta

                           307 163 636

                                       —

                                       siirtoja vastaavat maksut

                           285 578 104

                           ( % siirroista)

                           (92,95 %)

                                       —

                                       peruuntumisaste

                           21 585 532

                                       VI.

                                       Käyttötarkoitukseen sidottuihin tuloihin liittyvät määrät vuonna 2006

                                       —

                                       käyttötarkoitukseen sidottuihin tuloihin liittyvät määrät

                           40 017 311

                                       —

                                       sitoumukset

                           30 778 877

                           ( % käyttötarkoitukseen sidottuihin tuloihin liittyvistä määristä)

                           (73,86 %)

                                       —

                                       maksut

                           5 858 229

                           ( % käyttötarkoitukseen sidottuihin tuloihin liittyvistä maksusitoumuksista)

                           (18,75 %)

                                       —

                                       käytettävissä olevat käyttötarkoitukseen sidottuihin tuloihin liittyvät määrät

                           9 238 434

                                       VII.

                                       Käyttötarkoitukseen sidottuihin tuloihin liittyvät vuodelle 2007 siirretyt määrät

                                       —

                                       käyttötarkoitukseen sidottuihin tuloihin liittyvät siirretyt määrät

                           34 831 297

                                       VIII.

                                       Käyttötarkoitukseen sidottuihin tuloihin liittyvät vuodelle 2006 siirretyt määrät

                                       —

                                       käyttötarkoitukseen sidottuihin tuloihin liittyvät siirretyt määrät

                           32 288 714

                                       —

                                       sitoumukset

                           32 054 298

                                       —

                                       maksut

                           31 086 918

                           ( % sitoumuksista)

                           (96,36 %)

               16.

               panee merkille, että talousarvio- ja varainhallintoa koskevaan selvitykseen sisältyvä tilien esitystapa on muuttunut viime vuodesta; toivoo, että hallinto laatisi ja säilyttäisi esitystavan, jonka avulla talousarvion toteutusta vuosien kuluessa olisi helppo verrata;

               17.

               ottaa huomioon, että vuonna 2006 parlamentin talousarvioon otetuista määrärahoista sidottiin 98,76 prosenttia, joten peruuntumisaste oli 1,15 prosenttia, ja että talousarvion toteutumisaste oli edellisvuosien tapaan erittäin korkea;

               18.

               muistuttaa kuitenkin, että talousarvion korkea toteutumisaste johtuu osittain vuonna 1992 vakiintuneeksi käytännöksi omaksutuista keräilysiirroista, joilla kaikki vuoden lopussa käytettävissä olevat määrärahat siirretään kiinteistöjä koskeviin budjettikohtiin etenkin lainapääoman ennenaikaisia takaisinmaksuja varten tulevien korkokustannusten vähentämiseksi; panee tässä yhteydessä merkille, että vuonna 2007 keräilysiirtoina siirrettiin 37 246 425 euroa;

               19.

               toteaa, että vuonna 2006 käytettiin yhteensä 124 071 425 euroa (71,4 prosenttia siirroista) tiettyjen kiinteistöpolitiikkaan liittyvien budjettikohtien kasvattamiseen (tästä määrästä 38 603 580 euroa oli peräisin alustavista määrärahoista); muistuttaa, että alun perin budjettikohtiin 2 0 0 1–2 0 0 8 otettiin vain 14 287 887 euron määrärahat;

               20.

               muistuttaa lisäksi, että siirtoja hyväksyttiin yhteensä 37 ja niiden kokonaissumma oli 173 751 700 euroa (eli 13 prosenttia lopullisista määrärahoista; komissiossa siirrot ovat noin 4 prosenttia maksumäärärahoista); huomauttaa, että siirtojen korkea määrä saattaa olla vastoin budjettiperiaatteita;

         Varainhoitovuotta 2006 koskevat tilintarkastustuomioistuimen huomautukset

               21.

               panee merkille, että tilintarkastustuomioistuimen vuosikertomuksessa todetaan, että ”(…) kaikissa toimielimissä oli varainhoitovuonna 2006 varainhoitoasetuksen mukaiset tyydyttävät valvontajärjestelmät ja että testatussa otoksessa ei ilmennyt virheitä olennaisessa määrin (…)” (16);

               22.

               huomauttaa, että tilintarkastustuomioistuin toi esiin seuraavan parlamentin avustajakorvauksen myöntämiseen liittyvän puutteen: ”Tilintarkastustuomioistuin toteaa (…), että puhemiehistö ei ole varmistanut riittävien tositteiden esittämistä koskevien sääntöjen vaikuttavaa täytäntöönpanoa. (…) Puhemiehistön olisi toteutettava toimia saadakseen tositteet, joiden katsotaan olevan oleellisia menojen aiheellisuuden osoittamiseksi. (…)” (17);

               23.

               esittää tätä asiaa koskevat huomautuksensa ottaen huomioon sisäisen tarkastajan huomautusten 56–68 kohdassa esitetyt havainnot;

         Sisäisen tarkastajan vuosikertomus

               24.

               toteaa, että vuonna 2006 sisäisen tarkastuksen yksikkö antoi tai julkaisi luonnosmuotoisena 16 tarkastuskertomusta; toteaa, että näihin kertomuksiin kuuluu hankintamenettelyjä koskeva tarkastus, avustajakorvausten tarkastus sekä seurantaraportit niistä 452 yksittäisestä toimesta, jotka liittyvät toimielimen kattavaan sisäisen valvonnan kehystä (ICF) koskevaan seurantaan;

               25.

               panee tyytyväisenä merkille, että sisäinen tarkastaja esitteli vuosikertomuksensa 2006 päätelmät virallisesti talousarvion valvontavaliokunnalle osoittaen tällä, ettei sisäisen tarkastajan kertomus ole pelkkä sisäinen hallintoväline vaan tärkeä viiteasiakirja vuotuisessa vastuuvapausmenettelyssä;

               26.

               on yhtä mieltä sisäisen tarkastajan kanssa siitä, että on yhä tärkeämpää panna täytäntöön tehokas sisäisen tarkastuksen järjestelmä; muistuttaa tässä yhteydessä toimenpiteistä, joilla pyritään edistämään sääntöjen kunnioittamista ja valvontatavoitteiden saavuttamista; panee merkille, että sisäisen tarkastajan ensimmäisessä seurantatarkastuksessaan mainitseman 20 ratkaisevan tärkeän toimen toteuttaminen on vuonna 2008 toistamiseen seurantakohteena; panee merkille hallinnon ilmoitukset, että 18 näistä 20 toimesta on toteutettu ja että kahta jäljelle jäävää tointa ollaan paraikaa toteuttamassa;

               27.

               panee tyytyväisenä merkille, että hallinto on todennut hankintamenettelyissä tapahtuneen edistystä, ja on erityisen tyytyväinen hankintafoorumin perustamiseen; panee merkille, että sisäisen tarkastuksen yksikkö käynnistää vuonna 2008 uuden tarkastuksen, joka koskee hankintamenettelyjen tarkastuksen perusteella syntyneen 144 yksittäisen toimen täytäntöönpanoa;

         Parlamentin varainhoito ja pääjohtajien toimintakertomukset

               28.

               muistuttaa toimivaltaisille elimilleen päätöksestään, jonka mukaan ”rakennuksiin käytettävistä palautettavista määrärahoista (…) tulisi sopia talousarviostrategian puitteissa” (18); pahoittelee sitä, etteivät parlamentin toimivaltaiset elimet ole panneet täysistunnon päätöksiä missään vaiheessa täytäntöön eivätkä ota talousarviota laatiessaan parlamentin kiinteistöpolitiikkaa riittävän selkeästi huomioon tulevien hankintojen osalta (budjettikohdassa ”Kiinteän omaisuuden hankinta” on ollut vain pro memoria -merkinnät vuosina 2005, 2006 ja 2007);

               29.

               panee merkille, että talousarvion valvontavaliokunnassa 21. tammikuuta 2008 järjestetyssä julkisessa kuulemistilaisuudessa pääsihteeri esitti strategisen suunnitelman parlamentin kiinteistöpolitiikkaa varten; kehottaa pääsihteeriä esittämään tämän suunnitelman talousarvion valvontavaliokunnalle vuoden 2007 vastuuvapausmenettelyn yhteydessä;

               30.

               toistaa vaatimuksensa siitä, että Euroopan parlamentin talousarvion toteuttamista koskevien sisäisten sääntöjen 16 artiklaa on muutettava siten, että budjettivaliokunnan on annettava hyväksyntänsä kiinteistöhankkeille, joilla on huomattavia vaikutuksia parlamentin talousarvioon;

               31.

               panee tyytyväisenä merkille, että pääsihteeri ja kaikki pääjohtajat ovat ilmoittaneet saaneensa riittävän varmuuden siitä, että heistä kunkin vastuulla oleviin toimiin osoitetut resurssit on käytetty aiottuun tarkoitukseen moitteettoman varainhoidon periaatteiden mukaisesti; panee tyytyväisenä merkille, että he vahvistivat myös, että käyttöön otettujen valvontamenettelyjen avulla saatiin tarvittavat takeet tilien perustana olevien toimien laillisuudesta ja asianmukaisuudesta;

               32.

               kehottaa parlamentin hallintoa noudattamaan budjettiperiaatteita ja suunnittelemaan talousarvioesityksen niin, että siihen otetut määrärahat vastaavat paremmin parlamentin eri toimintalohkojen todellisia tarpeita; pyytää valtuutettuja tulojen ja menojen hyväksyjiä erittelemään vuotuisissa toimintakertomuksissaan kertomusten alkuun sisällytettävässä erillisessä yhteenvetotaulukossa selkeästi lopulliset määrärahat, tehdyt sitoumukset, suoritetut maksut, siirrot, peruuntuneet määrärahat sekä pääosaston ”keräilyyn” käyttämä määrä;

               33.

               on tyytyväinen, että pääjohtajat tarkastelivat uudelleen pitkäaikaisten sopimusten luetteloa;

               34.

               kehottaa pääosastojaan lisäämään ponnistelujaan tehdäkseen kertomuksista sellaisia, että ne sisältävät yhteisen rakenteen lisäksi myös vertailukelpoisia tietoja, jotta niistä tulisi helppolukuisempia;

               35.

               pitää myönteisenä, että sisäinen tarkastaja ja yksiköt sopivat sellaisten toimintasuunnitelmien täytäntöönpanosta, joilla parlamentille on tarkoitus saada tehokas sisäisen valvonnan järjestelmä (Internal Control Framework); panee tässä yhteydessä merkille, että vuosina 2003 ja 2004 päätettiin 452 yksittäisestä toimesta; toteaa, että vuonna 2006 näistä 452 toimesta 225 oli toteutettu täysin ja 121 osittain; toteaa myös, että sisäinen tarkastaja yksilöi 20 ”ratkaisevan tärkeää” toimea, joissa riskiä pidettiin suurena; panee merkille, että tässä vaiheessa hallinto on ilmoittanut, että 18 näistä 20 toimesta on toteutettu, ja toteaa, että sisäinen tarkastaja tutkii ne vuonna 2008 järjestettävän toisen seurantatarkastuksen aikana;

         Julkiset hankinnat

               36.

               muistuttaa, että varainhoitoasetuksen soveltamissääntöjen (19) 54 ja 119 artiklan mukaisesti toimielimet toimittavat budjettivallan käyttäjälle kertomukset neuvottelumenettelyistä sekä hankinnoista, jotka eivät kuulu julkisista hankinnoista annettujen direktiivien soveltamisalaan; huomauttaa myös, että yli 50 000 euron suuruisista mutta edellä tarkoitetuissa direktiiveissä säädetyn rajan alle jäävistä hankinnoista vastaavia palveluntarjoajia koskeva luettelo julkaistaan virallisessa lehdessä ja 13 800–50 000 euron arvoiset sopimukset julkaistaan toimielinten internetsivustoilla;

               37.

               toteaa, että vuosikertomus sisältää seuraavat tiedot vuonna 2006 tehdyistä hankintasopimuksista:

                           Sopimustyyppi

                           Lukumäärä
                           [v. 2005 suluissa]

                           Osuus
                           [v. 2005 suluissa]

                           Summa euroina
                           [v. 2005 suluissa]

                           Osuus
                           [v. 2005 suluissa]

                           Palvelut

                           199 (199)

                           69 % (64 %)

                           67 315 809
                           (89 551 639)

                           23 % (44 %)

                           Tarvikehankinnat

                           56 (53)

                           20 % (17 %)

                           61 441 090
                           (29 036 604)

                           21 % (14 %)

                           Urakat

                           31 (48)

                           11 % (15 %)

                           20 026 192
                           (13 763 856)

                           7 % (7 %)

                           Kiinteistöt

                           1 (12)

                           0 % (4 %)

                           143 125 000
                           (73 149 658)

                           49 % (35 %)

                              Yhteensä

                           287 (312)

                           100 %

                           291 908 091
                           (205 501 756)

                           100 %

               38.

               toteaa, että vuonna 2006 tehdyt hankintasopimukset (lukuun ottamatta neuvottelumenettelyssä sovittua Strasbourgin kiinteistöjen hankintaa, joka itsessään on arvoltaan 143 125 000 euroa) jakautuivat menettelytyypeittäin seuraavasti:

                           Menettelytyyppi

                           Lukumäärä
                           [v. 2005 suluissa]

                           Osuus
                           [v. 2005 suluissa]

                           Summa euroina
                           [v. 2005 suluissa]

                           Osuus
                           [v. 2005 suluissa]

                           Arvo euroissa keskimäärin
                           [v. 2005 suluissa]

                           Avoin

                           73 (64)

                           25 % (21 %)

                           93 681 193
                           (94 187 176)

                           62 % (71 %)

                           1 283 304
                           (1 471 675)

                           Rajoitettu

                           84 (112)

                           30 % (37 %)

                           7 044 607
                           (26 676 276)

                           5 % (20 %)

                           83 863
                           (238 181)

                           Neuvottelu

                           129 (124)

                           45 % (42 %)

                           48 057 291
                           (11 488 646)

                           33 % (9 %)

                           372 537
                           (92 650)

                              Yhteensä

                           286 (300)

                           100 %

                           148 783 091
                           (132 352 098)

                           100 %

                           520 220
                           (441 174)

               39.

               huomauttaa, että vuonna 2006 tehdyistä hankintasopimuksista 128:n arvo oli vähintään 50 000 euroa ja 159:n arvo oli 13 800–50 000 euroa; painottaa, että näiden lukujen mukaan alle 50 000 euron hankinnat ovat ainoastaan 1,7 prosenttia parlamentin tekemien hankintasopimusten kokonaisarvosta mutta 55 prosenttia niiden kokonaislukumäärästä;

               40.

               toteaa, että arvon perusteella laskettuna 67 prosenttia sopimuksista tehtiin joko avointa menettelyä (62 prosenttia) tai rajoitettua menettelyä (5 prosenttia) noudattaen; pitää kuitenkin valitettavana, että arvon perusteella laskettuna 33 prosenttia hankinnoista tehtiin neuvottelumenettelyä noudattaen; pyytää pääsihteeriä selittämään tämän lisäyksen edelliseen vuoteen verrattuna;

               41.

               panee kuitenkin merkille, että vuoden 2006 kohdalla varainhoitoasetuksen soveltamissääntöjen 54 artiklassa edellytetty vertailu (valtuutetun tulojen ja menojen hyväksyjän vuonna n ja vuonna n–1 tekemien hankintojen välillä) ei ollut mahdollista kyseisenä vuonna toteutuneiden sääntömuutosten vuoksi, koska muutokset koskevat vain 22. elokuuta lähtien tehtyjä hankintoja; vuonna 2006 parlamentti käytti neuvottelumenettelyä 74 sopimuksen kohdalla (2005: 136 sopimusta);

               42.

               muistuttaa, että sisäinen tarkastaja suoritti koko toimielimen laajuisen hankintamenettelyjen tarkastuksen; on tyytyväinen sisäisen tarkastajan ja yksiköiden väliseen sopimukseen kattavasta toimintasuunnitelmasta, joka käsittää 144 yksittäistä täytäntöönpanotoimea; panee tyytyväisenä merkille, että yksi sisäisen tarkastajan työohjelmaan vuodeksi 2008 otetuista pääasiallisista tehtävistä on hankintamenettelyjen uusi tarkastus, jossa arvioidaan saavutettua edistystä;

               43.

               pyytää pääsihteeriä selvittämään, mitä toimenpiteitä on toteutettu sopimustietokannan perustamiseksi varainhoitoasetuksen 95 artiklan mukaisesti; panee myös merkille, että tarkistetussa varainhoitoasetuksessa säädetään kaikkien toimielinten yhteisestä keskitetystä tietokannasta, jota komissio hallinnoi;

         Poliittiset ryhmät (tilinpäätöksen ja menettelyjen tarkastelu — budjettikohta 4 0 0 0)

               44.

               toistaa, että poliittiset ryhmät vastaavat itsenäisesti parlamentin talousarviosta niille myönnettyjen määrärahojen hallinnosta ja käytöstä ja että budjettikohdan 4 0 0 0 määrärahojen käyttöä koskevat ehdot eivät kuulu toimielimen sisäisen tarkastuksen yksikön toimivaltaan;

               45.

               pitää myönteisenä, että poliittiset ryhmät ovat julkaisseet ulkopuolisten tilintarkastajien suorittamasta tarkastuksesta laaditut kertomukset ja vuoden 2006 tilinpäätöksensä parlamentin internetsivustolla;

               46.

               toteaa, että vuonna 2006 alamomentin 4 0 0 0 määrärahat käytettiin seuraavalla tavalla:

                           (tuhatta euroa)

                           Talousarviossa 2006 oleva kokonaismäärä

                           70 900

                           Sitoutumattomat jäsenet

                           1 644

                           Ryhmien käytettävissä oleva määrä

                           69 256

                           Ryhmä

                           Parlamentin talousarvioon otettu määräraha

                           Ryhmän omat ja siirretyt varat

                           Menot 2006

                           Käytettävissä olevien määrärahojen käyttöaste

                           Määrärahojen siirron yläraja (20)

                           Siirretty vuodelle 2007

                           PPE-DE

                           18 088

                           7 203

                           16 345

                           64,6 %

                           9 044

                           8 947

                           PSE

                           13 989

                           6 934

                           14 191

                           67,8 %

                           6 995

                           6 732

                           ELDR/ALDE

                           6 526

                           3 145

                           6 383

                           66,1 %

                           3 263

                           3 263

                           Verts/ALE

                           2 836

                           1 157

                           2 716

                           68,0 %

                           1 418

                           1 278

                           GUE/NGL

                           2 582

                           1 265

                           3 189

                           77,5 %

                           1 426

                           928

                           UEN

                           1 896

                           454

                           1 863

                           79,3 %

                           948

                           487

                           IND/DEM

                           2 034

                           875

                           1 912

                           65,7 %

                           1 017

                           997

                           NI

                           1 384

                           260

                           1 222

                           74,3 %

                           692

                           136

                              Yhteensä

                           49 606

                           21 294

                           47 821

                           67,4 %

                           24 803

                           22 767

               47.

               toteaa ulkopuolisten tilintarkastajien vahvistaneen, että poliittisten ryhmien kirjanpito on suoritettu voimassa olevien sääntöjen ja kansainvälisten tilinpäätösstandardien mukaisesti;

               48.

               toteaa, että poliittiset ryhmät käyttivät keskimäärin vain 67,4 prosenttia käytettävissään olleista määrärahoista (vuonna 2005 käytettiin 66 prosenttia ja vuonna 2004 käytettiin 74 prosenttia);

               49.

               toteaa, että puhemiehistö tarkasteli 9. heinäkuuta 2007 poliittisten ryhmien talousarvioiden toteuttamista koskevia kertomuksia sekä asianomaisten tilintarkastajien kertomuksia; huomauttaa, että puhemiehistö antoi tässä yhteydessä tulojen ja menojen hyväksyjän tehtäväksi periä ALDE-ryhmältä takaisin 25 403,77 euroa käyttämättä jääneinä varoina, koska kyseistä summaa ei voitu siirtää seuraavalle vuodelle;

         Euroopan tason poliittiset puolueet

               50.

               toteaa, että Euroopan tason poliittisten puolueiden tilit varainhoitovuoden 2006 päättyessä olivat seuraavat:
               Sopimuksen mukaisen vuoden 2006 talousarvion toteutuminen

                              (euroina)

                           Puolue (21)

                           Omat varat

                           PE:n tuet yhteensä

                           Tulot yhteensä

                           Tukien osuus tukikelpoisista menoista (enint. 75 %)

                           PPE

                           1 106 891,41

                           2 914 059,56

                           4 020 950,97

                           72,50 %

                           PSE

                           932 781,81

                           2 580 000,00

                           3 512 781,81

                           71,49 %

                           ELDR

                           340 782,87

                           883 500,00

                           1 224 282,87

                           71,97 %

                           EFGP

                           240 204,29

                           581 000,00

                           821 204,29

                           71,20 %

                           GE

                           172 875,00

                           439 018,54

                           611 893,54

                           71,82 %

                           PDE

                           55 189,84

                           163 570,75

                           218 760,59

                           75,00 %

                           AEN

                           49 385,00

                           144 808,81

                           194 193,81

                           74,57 %

                           ADIE

                           59 513,36

                           125 016,22

                           184 529,58

                           75,00 %

                           EFA

                           69 665,67

                           220 913,67

                           290 579,34

                           75,00 %

                           EUD

                           47 597,22

                           29 670,24

                           77 267,46

                           62,59 %

                              Yhteensä

                           3 074 886,47

                           8 081 557,78

                           11 156 444,25

                           72,13 %

               51.

               korostaa ulkopuolisten tilintarkastajien vahvistaneen, että puolueiden kirjanpito on suoritettu Euroopan tason poliittisia puolueita ja niiden rahoitusta koskevista säännöistä 4. marraskuuta 2003 annetun Euroopan parlamentin ja neuvoston asetuksen (EY) N:o 2004/2003 (22) 6, 7, 8 ja 10 artiklan säännösten mukaisesti ja että kirjanpidossa annetaan oikea ja totuudenmukainen kuva poliittisten puolueiden taloudellisesta tilanteesta varainhoitovuoden 2006 päättyessä;

               52.

               on tyytyväinen siihen, että Euroopan tason poliittiset puolueet ovat käyttäneet valtaosan käytettävissään olevista määrärahoista;

               53.

               huomauttaa kuitenkin, että tulojen ja menojen hyväksyjän tehtäväksi on annettu:

                           —

                           periä takaisin käyttämättä jääneitä varoja PDE:ltä 248 953,91 euroa, AEN:ltä 215 498,59 euroa, ADIE:lta 69 317,14 euroa ja EUD:lta 24 799,11 euroa, ja

                           —

                           periä EUD:lta takaisin 121 670,10 euroa ja ADIE:lta 70 902,64 euroa, koska nämä eivät ole täyttäneet asetuksen (EY) N:o 2004/2003 3 artiklan 1 kohdan b alakohdan säännöksiä;

               54.

               pyytää pääsihteeriä vahvistamaan, onko määrät peritty takaisin;

               55.

               panee merkille, että sisäinen tarkastaja tarkasteli Euroopan tason poliittisille puolueille maksettavia määriä koskevien säännösten täytäntöönpanoa ja jätti siihen liittyvän raporttinsa elokuussa 2007; on tyytyväinen, että tämän raportin perusteella on laadittu yksityiskohtainen toimintasuunnitelma, jonka hallinto on hyväksynyt; pyytää sisällyttämään tämän tarkastuksen tulokset vuotta 2007 koskevaan vastuuvapausmenettelyyn;

               56.

               panee merkille, että vuodesta 2008 lähtien Euroopan parlamentin talousarviosta voidaan rahoittaa 85 prosenttia Euroopan tason poliittisen puolueen menoista (vuoden 2007 loppuun asti 75 prosenttia); korostaa, että parlamentin tukiosuuden korotuksen johdosta puolueiden vastuu toiminnastaan kasvaa;

         Avustajakorvaukset

               57.

               panee merkille tilintarkastustuomioistuimen esittämät kriittiset huomautukset puhemiehistön vahvistamien sääntöjen puutteellisuuksista ja siitä, että suurinta osaa parlamentin jäsenille maksetuista avustajakorvauksista ei ole myöhemmin perusteltu parlamentin jäsenten nimissä aiheutuneita menoja koskevin asianmukaisin tosittein; myöntää kuitenkin, että vuonna 2007 puhemiehistö ja hallinto ovat ponnistelleet tilanteen korjaamiseksi; panee tyytyväisenä merkille, että hallinto on ilmoittanut saaneensa vuoden 2007 lopussa yli 99 prosenttia vuoden 2006 tositteista;

               58.

               huomauttaa kuitenkin, että vuosien 2004 ja 2005 tositteista hallinnolle on toimitettu vastaavasti vain 57 prosenttia ja 51 prosenttia; panee tässä yhteydessä merkille poliittisen päätöksen soveltaa 13. joulukuuta 2006 hyväksyttyjä sääntöjä takautuvasti ajanjaksoon 2004–2005;

               59.

               toteaa, että kaikille jäsenille olisi toimitettava ilmoitus heidän velvollisuudestaan toimittaa avustajakorvauksen käyttöä koskevat tositteet vuosilta 2004 ja 2005 ja että tässä ilmoituksessa olisi todettava, pitääkö heidän vielä toimittaa hallinnolle tositteita kyseiseltä ajanjaksolta vai onko asia heidän osaltaan kunnossa;

               60.

               pyytää hallintoa soveltamaan jäsenten korvauksia koskevia sääntöjä (23) oikein ja johdonmukaisesti sekä yksilöimään täsmällisesti ja välittömästi kaikki sääntöjenvastaisuudet ja laiminlyönnit;

               61.

               pyytää hallintoa ottamaan käyttöön menettelyn, jossa jäsenille tiedotetaan paremmin ja näkyvämmin ja jäsenten kuluja ja korvauksia koskevissa säännöissä vahvistettuja määräaikoja tositteiden lähettämiselle noudatetaan järjestelmällisesti sen varmistamiseksi, että tositteet toimitetaan ottaen huomioon tilintarkastustuomioistuimen menettelyn ja sitä velvoittavan aikataulun sen laatiessa vuosikertomustaan ja että jäsenet saavat lopullisen vahvistuksen, kun asia on heidän osaltaan loppuun käsitelty;

               62.

               kannustaa jäsenten asemaa koskevia sääntöjä käsittelevää puhemiehistön työryhmää esittämään päätelmänsä, jotta voitaisiin toteuttaa nopeasti asianmukaiset jatkotoimet sisäisen tarkastajan avustajakorvauksia koskevassa kertomuksessaan esittämien huomautusten johdosta; vahvistaa tämän työryhmän kertomuksen perusteella ja ottaen huomioon toimivaltaisten poliittisten elinten laadittavaksi annetut uudet säännöt, että hallinnon tehtävänä on varmistaa, että avustajakorvaukset myönnetään moitteettoman varainhoidon, laillisuuden ja asianmukaisuuden periaatteiden mukaisesti; ymmärtää ongelmat ja vaikeudet, jotka liittyvät avustajakorvauksen yhteensovittamiseen kunkin 27 jäsenvaltion sosiaali- ja verolainsäädännön kanssa; kehottaa käynnistämään välittömästi tarvittavat neuvottelut jäsenvaltioiden ja Belgian valtion kanssa; korostaa, että tämä sinänsä monimutkainen operaatio ei kuitenkaan saa haitata avustajakorvauksia koskevan uuden säännöstön samanaikaista käyttöönottoa;

               63.

               panee merkille, että sisäisen tarkastajan kertomuksessa suositellaan kaksivaiheista etenemistä parlamentin avustajien työehdoissa: ensinnäkin avustajan ja jäsenen välisen sopimussuhteen olisi järjestelmällisesti perustuttava työsopimukseen, jonka mallina käytetään parannettua versiota velvoittavasta mallisopimuksesta; toiseksi tavoitteena olisi sisällyttää avustajat henkilöstöryhmään, johon sovelletaan Euroopan yhteisöjen muuta henkilöstöä koskevia palvelussuhteen ehtoja;

               64.

               huomauttaa, että jäsenten avustaminen vaatii joustavuutta ja liikkuvuutta ja että uusissa avustajien asemaa koskevissa säännöissä olisi määritettävä palkkaa ja sosiaalisia oikeuksia koskevat vähimmäisvaatimukset voimassa olevan yhteisön lainsäädännön mukaisesti;

               65.

               panee merkille puheenjohtajakokouksen 6. maaliskuuta 2008 ja puhemiehistön 10. maaliskuuta 2008 yksimielisesti tekemät päätökset, joissa

                           —

                           hallintoa kehotettiin varmistamaan avustajakorvausten maksamista koskevien parlamentin sisäisten sääntöjen johdonmukainen soveltaminen ja täytäntöönpano,

                           —

                           pääsihteerille annettiin tehtäväksi ottaa yhteyttä komissioon ja neuvostoon sen varmistamiseksi, että jäsenten avustajia koskevat uudet säännöt voitaisiin ottaa käyttöön muuttamalla sopimussuhteisiin toimihenkilöihin sovellettavia palvelussuhteen ehtoja ja pitäen samalla voimassa jäsenten oikeuden palkata avustajia ja määrittää itse heidän palkkatasonsa,

                           —

                           jäsenten asemaa koskevia sääntöjä, avustajia ja eläkerahastoja käsittelevän työryhmän tehtäväksi annettiin arvioida kiireellisesti ja yksityiskohtaisesti nykyisten sääntöjen toimivuus ja asian tärkeyden huomioon ottaen ehdottaa tarpeellisiksi katsomiaan muutoksia sääntöihin;

                     vaatii, että työryhmään olisi kuuluttava tarkkailijana vastuuvapausasioista vastaavan talousarvion valvontavaliokunnan jäsen; muistuttaa tässä yhteydessä puhemiehistöä pääluokkaa I — Euroopan parlamentti — koskeneista huomautuksistaan 25. lokakuuta 2007 antamassaan päätöslauselmassa esityksestä Euroopan unionin yleiseksi talousarvioksi varainhoitovuodeksi 2008 (24) sekä 26. syyskuuta 2006 antamastaan päätöslauselmasta, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2004, pääluokka I — Euroopan parlamentti (25); kehottaa toimivaltaisia viranomaisia toimittamaan asian etenemisestä selvityksen talousarvion valvontavaliokunnalle vuoden 2008 loppuun mennessä;

               66.

               vaatii erityisesti, että

                           —

                           parlamentin olisi edellä mainitun 26. syyskuuta 2006 antamansa päätöslauselman 76 kohdan mukaisesti tehtävä puitesopimuksia yksinomaan sellaisten jäsenvaltioissa toimivien yritysten kanssa, jotka ovat erikoistuneet työsopimuksiin liittyvien vero- ja sosiaaliturva-asioiden hoitoon sovellettavan kansallisen lainsäädännön mukaisesti, ja odottaa hallinnon vahvistavan aikataulun kyseisen kohdan täysimääräiselle täytäntöönpanolle 1. syyskuuta 2008 mennessä,

                           —

                           ottaen huomioon, että sisäisessä tarkastuksessa havaitut puutteet koskevat ennen kaikkea palveluntarjoajien kanssa tehtyjä sopimuksia, nämä annetaan väliaikaisesti — pysyvää ratkaisua odotettaessa — jäsenvaltioissa toimivien maksun välittäjien hoidettaviksi; maksun välittäjä on vastuussa siitä, että palveluntarjoajia koskevissa sopimuksissa noudatetaan kyseisen jäsenvaltion vero- ja sosiaalilainsäädäntöä sekä jäsenten kuluja ja korvauksia koskevia sääntöjä, joita on vielä tässä tarkoituksessa mukautettava; palveluntarjoajia koskevia sopimuksia, jotka eivät ole näiden määräysten mukaisia, ei hyväksytä,

                           —

                           parlamentin hallinnolle on luotava edellytykset todistaa tilintarkastustuomioistuimelle määrät, joita jäsenet ovat maksaneet avustajilleen, maksun välittäjille ja palveluntarjoajille, sekä näihin liittyvät ehdot,

                           —

                           palvelukseen ei oteta jäsenten sukulaisia,

                           —

                           jäsenvaltioiden kansallisen lainsäädännön ja/tai jäsenten kuluja ja korvauksia koskevien (tarkistettujen) sääntöjen noudattamatta jättämisen on automaattisesti johdettava maksujen keskeyttämiseen ja aiheettomasti maksettujen määrien takaisinperintään;

               67.

               kehottaa pyytämään talousarvion valvontavaliokunnalta etukäteen virallisen lausunnon sellaisista Euroopan parlamentin jäsenten asemaa koskevien sääntöjen täytäntöönpanotoimenpiteistä (26), joilla on taloudellisia vaikutuksia;

               68.

               on tyytyväinen siihen, että puhemiehistö hyväksyi 25. syyskuuta 2006 parlamentin jäsenten avustajia ja harjoittelijoita Euroopan parlamentissa koskevan säännöstön (Codex) ja että kaikille jäsenille on jaettu kappale tätä säännöstöä;

               69.

               pyytää pääsihteeriä antamaan talousarvion valvontavaliokunnalle vuoden 2008 loppuun mennessä tiedon annettujen perintämääräysten lukumäärästä sekä niiden kokonaissummasta;

         Vapaaehtoinen eläkejärjestelmä

               70.

               toteaa, että marraskuussa 2006 vapaaehtoisessa eläkerahastossa oli 659 jäsentä; toteaa, että rahaston kuukausimaksu oli jäsentä kohden 3 354,21 euroa ja se muodostui seuraavasti: jäsen itse maksoi summasta kolmasosan eli 1 118,07 euroa, joka peritään jäsenen kulukorvauksesta; parlamentti maksoi loput kaksi kolmasosaa eli 2 236,14 euroa;

               71.

               kiinnittää huomiota edellä mainitun 24. huhtikuuta 2007 hyväksymänsä päätöslauselman avoimuutta ja tulolähteitä koskeviin kohtiin;

               72.

               toteaa, että vapaaehtoisen eläkerahaston vakuutusmatemaattisen tulon (alijäämäinen vuodesta 2001 lähtien) alijäämää onnistuttiin pienentämään 43 756 745 eurosta vuonna 2004 ja 28 875 471 eurosta vuonna 2005 yhteensä 26 638 000 euroon vuonna 2006, mikä paransi myös rahaston vakuutusmatemaattista rahoitusasemaa (76,8 prosenttia vuonna 2004, 86,1 prosenttia vuonna 2005 ja 88,4 prosenttia vuonna 2006); korostaa, että osakemarkkinat ovat heilahdelleet viime vuosina erittäin paljon, joten rahaston nykyisen vakuutusmatemaattisen alijäämän tulevasta kehityksestä ei voi sanoa mitään varmaa; korostaa tässä yhteydessä, että rahasto on sijoittanut osakkeisiin kaiken kaikkiaan 73 prosenttia; tähdentää, että rahaston hoitajien olisi pitänyt saattaa vakuutusmatemaattista alijäämää koskeva tilanne joulukuun 2007 lopussa ajan tasalle 15. maaliskuuta 2008 mennessä;

               73.

               kiinnittää puhemiehistön huomion siihen, että edellä mainitun 24. huhtikuuta 2007 annetun päätöslauselman 84 kohdassa todetaan, että Euroopan parlamentin jäsenten asemaa koskevien sääntöjen tultua voimaan vapaaehtoisen eläkerahaston olisi keskityttävä vain säilyttämään eläkeoikeudet (jotka ovat kertyneet kesäkuuhun 2009 mennessä), mikä tarkoittaa, etteivät Euroopan parlamentin nykyiset jäsenet eivätkä rahaston muut jäsenet voi enää suorittaa maksuja rahastoon;

               74.

               on yllättynyt puheenjohtajakokouksen 13. maaliskuuta 2008 jäsenten asemaa koskevia sääntöjä, avustajia ja eläkerahastoa käsittelevälle puhemiehistön työryhmälle antamasta suosituksesta, jonka mukaan vapaaehtoisen eläkerahaston jäsenet voivat hankkia uusia eläkeoikeuksia jäsenten asemaa koskevien sääntöjen voimaantulon jälkeenkin; muistuttaa päätöksentekoelimenä tässä asiassa toimivaa puhemiehistöä parlamentin poliittisesta tahdosta, joka on tuotu esiin parlamentin talousarvion toteuttamista vuosina 2004 ja 2005 koskevissa vastuuvapauspäätöslauselmissa ja jonka mukaan vapaaehtoisen eläkerahaston toiminta pitäisi vaiheittain lakkauttaa ja rajoittaa aiemmin kerättyjen eläkeoikeuksien säilyttämiseen sen jälkeen, kun jäsenten asemaa koskevat säännöt tulevat voimaan; vaatii puhemiehistön työryhmää valmistelemaan tarvittavia toimia parlamentin päätösten mukaisesti;

         Lissabonin sopimuksen täytäntöönpanon valmistelu

               75.

               muistuttaa, että vuonna 2006 parlamentti totesi olevansa ”(…) halukas harkitsemaan, olisiko hallinnollisiin rakenteisiin tehtävä muutoksia tai ydintoiminnoille myönnettävä lisää tukea toimielimen työn optimoimiseksi (…) (27)”; muistuttaa myös, että samalla parlamentti arvioi, että ”(…) koska Euroopan parlamentin vastuu lainsäädännöllisessä päätöksenteossa on lisääntynyt, tämän ydintoiminnon tukemiseen on osoitettava huomattavasti enemmän resursseja (…)” (28);

               76.

               panee merkille hallinnon toiminnan paremmasta lainsäädännöstä tehdyn toimielinten välisen sopimuksen täytäntöönpanon osalta;

               77.

               muistuttaa myös, että Lissabonin sopimus laajentaa merkittävästi yhteispäätösmenettelyn soveltamista ja että siitä tulee pääasiallinen lainsäädäntömenettely niin, että parlamentista tulee toinen tasavertainen lainsäätäjä 95 prosentissa yhteisön lainsäädäntöä;

               78.

               kehottaa hallintoaan tämän vuoksi esittämään viimeistään 30. marraskuuta 2008:

                           —

                           parlamentin henkilöstötaulukon (virkamiehet ja muut toimihenkilöt), joka on jaoteltu palkkaluokan, pääosaston, kansalaisuuden ja sukupuolen mukaan ja johon on liitetty arviointi,

                           —

                           arvion tavasta, jolla pääosastot ovat käyttäneet tutkimusmäärärahoja;

               79.

               muistuttaa, että talousarviomenettelyssä 2007 parlamentti kehotti komissiota antamaan väliarvioinnin henkilöstötarpeistaan keskipitkällä aikavälillä sekä yksityiskohtaisen selonteon sen tuki- ja koordinointitehtäviä hoitavasta henkilöstöstä; kehotti hallintoaan arvioimaan parlamentin henkilöstöä samalta pohjalta ja samoin välinein; toivoo, että arviointikertomus toimitetaan talousarvion valvontavaliokunnalle ajoissa varainhoitovuotta 2007 koskevaa vastuuvapausmenettelyä varten; haluaa tässä yhteydessä selvittää, kuinka monen virkamiehen ja muun toimihenkilön tehtävänä on avustaa parlamentin jäseniä näiden lainsäädäntötyössä, kuinka moni toimihenkilö avustaa parlamentin valtuuskuntia ja kuinka moni toimihenkilö työskentelee parlamentin hallinnon tukipalveluissa;

         Vuoden 2005 vastuuvapauden seuranta

               80.

               panee tyytyväisenä merkille, että usean työskentelypaikkakunnan säilyttämistä koskevasta vaatimuksesta johtuvat arvioidut toimintamenot pienenivät vuonna 2002 aiheutuneista 203 000 000 eurosta 155 000 000 euroon vuonna 2007; korostaa, että tämä tarkoittaa melkein 24 prosentin vähennystä viisivuotiskaudella; kehottaa hallintoa jatkamaan järkeistämistä; korostaa, että usean työskentelypaikkakunnan säilyttämistä koskeva vaatimus johtuu perussopimusten määräyksistä; arvioi, että näiden työskentelypaikkojen koordinointi on saatava optimaaliseksi; tähdentää, että kansalaiset eivät voi ymmärtää, miksi parlamentin on pidettävä kiinni kolmesta työskentelypaikkakunnastaan;

               81.

               panee merkille yhteisön kiinteistöviranomaisen perustamista koskevaan tiedusteluun annetun hallinnon vastauksen (29), jonka mukaan suuren yksittäisen viraston luominen vastaamaan Euroopan unionin toimielinten ja elinten tilojen rakennuttamisesta ja ylläpitämisestä ei vastaa esitettyjä taloudellisuuden ja moitteettoman varainhoidon vaatimuksia; toteaa samalla, että läheisempi yhteistyö on toivottavaa ja sitä toivotaan;

               82.

               panee merkille, että neuvotteluissa Belgian valtion kanssa D4- ja D5-rakennusten tontista ja sen tulevaisuudesta ei ole edistytty mainittavasti; kehottaa kiinteistöasioista vastaavaa varapuhemiestä ottamaan mahdollisimman pian yhteyttä Belgian uuteen hallitukseen;

               83.

               panee merkille, että sen Kioto+-suunnitelmaa koskevien vaatimusten täyttämisessä on edistytty; muistuttaa, että 18. kesäkuuta 2007 puhemiehistö

                           —

                           kehotti pääsihteeriä käynnistämään tarjouskilpailun Euroopan parlamentin hiilidioksidipäästöjen arvioimiseksi,

                           —

                           pani merkille tarkistetut tulevaisuuden ympäristötavoitteet ja tärkeimmät toimenpiteet ja hyväksyi ne,

                           —

                           hyväksyi ympäristöasioiden hallinta- ja auditointijärjestelmän (EMAS) seuraavien vaiheiden aikataulun,

                           —

                           kehotti pääsihteeriä laatimaan yksityiskohtaisen toimintasuunnitelman,

                           —

                           päätti perustaa hiilidioksidipäästöjen seurantaa varten työryhmän, joka muodostuu kahdesta EMAS-prosessin myöhemmässä vaiheessa nimettävästä puhemiehistön jäsenestä,

                           —

                           vahvisti periaatteen, jonka mukaan kaikki ympäristöaloitteet kytketään EMASiin, ja päätti, että on varmistettava, että EMASin kehittämiseen on käytettävissä riittävästi resursseja;

               84.

               kehottaa ilmoittamaan talousarvion valvontavaliokunnalle kaikesta muustakin edistymisestä;

         Monikielisyys

               85.

               korostaa monikielisyyttä koskevien menettelysääntöjen kasvanutta merkitystä parlamentin jäsenten työssä; on huolissaan menettelysääntöjen täytäntöönpanoa koskevassa kahdessa puolivuotiskertomuksessa vuodelta 2006 mainituista puutteista tulkkauspalvelun tehokkaassa käytössä; toteaa, että tämän vuoksi käytettävissä olleita määrärahoja ei kohdennettu tehokkaimmalla mahdollisella tavalla ja että eniten tästä puutteesta kärsivät parlamentin valiokunnat ja valtuuskunnat sekä poliittiset ryhmät; kehottaa tässä yhteydessä ja ottaen huomioon monikielisyydestä 5. syyskuuta 2006 annetun selvityksen pääsihteeriä pyrkimään yhteiseen ratkaisuun käyttäjien kanssa;

         Tiedotus- ja viestintäpolitiikka

               86.

               muistuttaa, että parlamentin tiedotus- ja viestintäpolitiikan alalla toimintaa on lisätty ja tiedotukseen on luotu uusia välineitä, millä on ollut huomattava vaikutus vuoden 2006 talousarvioon (vierailukeskus, Web TV, audiovisuaalisten laitteistojen asentaminen); kehottaa pääsihteeriä esittämään kertomuksen tiedotus- ja viestintäpolitiikan täytäntöönpanosta ja arvioinnista viimeistään heinäkuun 2008 lopussa;

         Tietotekniikka

               87.

               korostaa tietotekniikan tärkeyttä Euroopan parlamentille yleisesti ja erityisesti sen toiminnalle; pahoittelee, että tehdyt parannukset keskittyvät toimielimen esittelyyn internetissä ja intranetissä eivätkä niinkään keinoihin lainsäädäntötyön helpottamiseksi ja tehostamiseksi;

         Muita asioita

               88.

               kehottaa pääsihteeriä lähettämään budjettivaliokunnalle ja talousarvion valvontavaliokunnalle jäljennökset kaikista puhemiehistön, myös sen työryhmien, sekä puheenjohtajakokouksen kertomuksista, joilla on taloudellisia vaikutuksia;

               89.

               muistuttaa, että asia, joka koski 4 136 125 Belgian frangin poikkeamaa vastaanotetun maksun ja sitä koskevien tilivientien välillä vuonna 1982, saatiin ratkaistua vuonna 2007, ja sitä käsitellään näin ollen varainhoitovuotta 2007 koskevassa vastuuvapausmenettelyssä;

         Johtopäätökset mietintöluonnosta koskeneista keskusteluista valiokunnassa

               90.

               kiinnittää jälleen huomiota talousarvioon sisältyvien ensisijaisten tavoitteiden merkitykseen vastuuvapausmenettelyssä ja katsoo edelleen, että vastuuvapausmenettelyn lopputulos on talousarviomenettelyn kannalta erittäin merkittävä asia; on näin ollen tyytyväinen siihen, että budjettivaliokunnan ja talousarvion valvontavaliokunnan välinen yhteistyö voi saada entistä suuremman merkityksen Lissabonin sopimuksen tultua voimaan;

               91.

               panee tyytyväisenä merkille vuoden 2006 talousarvioon sisältyvien ensisijaisten tavoitteiden täytäntöönpanossa saavutetun edistyksen; pyrkii kuitenkin edelleen varmistamaan, että kaikki ensisijaiset tavoitteet saavutetaan;

               92.

               panee merkille sisäisen tarkastajan avustajakorvauksia koskevan (luottamuksellisen) kertomuksen, jossa tarkastellaan kyseisiä korvauksia koskevaa sisäistä valvontajärjestelmää sekä ehdotetaan mahdollisia parannuksia; korostaa, että parlamentin hallinto on tehnyt täysin ja avoimesti yhteistyötä esittelijän kanssa kaikissa mietintöluonnoksen laadinnan vaiheissa; korostaa myös sitä, että Euroopan petostentorjuntavirastoa ja tilintarkastustuomioistuinta on pyydetty tutkimaan sisäinen tarkastuskertomus ja ryhtymään siitä tekemiensä johtopäätösten edellyttämiin asianmukaisiin toimiin; pahoittelee parlamentin työjärjestyksen luottamuksellisuussäännösten rikkomista sekä luottamuksellisia tietoja koskevien henkilökohtaisten ja poliittisten tulkintojen julkistamista; katsoo, että kyseiset tulkinnat antavat väärän vaikutelman kertomuksen tavoitteista ja johtopäätöksistä;

               93.

               kehottaa toimivaltaisia elimiään toteuttamaan tarvittavat toimet, jotta täysistunnossa hyväksyttäisiin parlamentin työjärjestyksen liitteessä VII olevan A osan 1 kohdan neljännen alakohdan mukaisesti säännöt luottamuksellisten asiakirjojen käsittelystä, jotka puhemiehistö hyväksyi 13. marraskuuta 2006, hyvissä ajoin ennen varainhoitovuotta 2007 koskevaa vastuuvapausmenettelyä;

               94.

               pahoittelee sitä, että neuvotteluissa Belgian valtion kanssa D4- ja D5-rakennusten tonttimaasta ja niiden kunnallistekniikasta ei ole edistytty; vaatii Belgian valtiota noudattamaan parlamentille antamaansa määrätietoista poliittista lupausta.

      (1)  EUVL L 78, 15.3.2006.

      (2)  EUVL C 274, 15.11.2007, s. 1.

      (3)  EUVL C 318, 29.12.2007.

      (4)  EUVL C 273, 15.11.2007, s. 1.

      (5)  EUVL C 274, 15.11.2007, s. 130.

      (6)  EYVL L 248, 16.9.2002, s. 1.

      (7)  PE 349.540/Bur/ann/def.

      (8)  EUVL C 320 E, 15.12.2005, s. 156.

      (9)  EUVL C 273, 15.11.2007, kohta 10.6.

      (10)  EUVL L 177, 6.7.2007, s. 3.

      (11)  EUVL L 187, 15.7.2008, s. 3.

      (12)  Euroopan parlamentin päätös 2005/684/EY, Euratom, tehty 28. syyskuuta 2005, Euroopan parlamentin jäsenten asemaa koskevien sääntöjen vahvistamisesta (EUVL L 262, 7.10.2005, s. 1).

      (13)  EY:n perustamissopimuksen 276 artiklan 1 kohta.

      (14)  EUVL C 320 E, 15.12.2005, s. 156.

      (15)  EUVL C 318, 29.12.2007, s. 3.

      (16)  EUVL C 273, 15.11.2007, kohta 10.6.

      (17)  EUVL C 273, 15.11.2007, kohta 10.12.

      (18)  Edellä mainitun 24. huhtikuuta 2007 annetun päätöslauselman 5 kohta.

      (19)  Komission asetus (EY, Euratom) N:o 2342/2002, annettu 23. joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä (EYVL L 357, 31.12.2002, s. 1).

      (20)  Alamomentin 4 0 0 0 määrärahojen käyttöä koskevien sääntöjen 2.1.6 kohta.

      (21)  PPE: Euroopan kansanpuolue; PSE: Euroopan sosialidemokraattinen puolue; ELDR: Euroopan liberaali- ja demokraattipuolue; EFGP: Euroopan vihreiden puolueiden federaatio; GE: Euroopan vasemmistopuolue; PDE: Euroopan demokraattipuolue; AEN: Unioni kansakuntien Euroopan puolesta; ADIE: Euroopan riippumattomien demokraattien liitto; EFA: Euroopan vapaa allianssi; EUD: EU-demokraatit.

      (22)  EUVL L 297, 15.11.2003, s. 1.

      (23)  PE 113.116/BUR./rev., XXIV/03–2007, 1. maaliskuuta 2007.

      (24)  Hyväksytyt tekstit, P6_TA(2007)0474, erityisesti 23 ja 24 kohta.

      (25)  EUVL L 177, 6.7.2007, s. 3, 73–79 kohta.

      (26)  PE 388.087/BUR/GT/REV 10.

      (27)  EUVL C 320 E, 15.12.2005, s. 156, 19 kohta.

      (28)  EUVL C 320 E, 15.12.2005, s. 156, 20 kohta.

      (29)  Pääsihteerin 29. lokakuuta 2007 lähettämä kirje (317124).


title: Valiokuntien jäsenten lukumäärä Euroopan parlamentin päätös 15. heinäkuuta 2009 valiokuntien jäsenten lukumäärästä

text:
               19.8.2010

               FI

               Euroopan unionin virallinen lehti

               CE 224/34

         Keskiviikko 15. heinäkuuta 2009Valiokuntien jäsenten lukumäärä
   P7_TA(2009)0001
   Euroopan parlamentin päätös 15. heinäkuuta 2009 valiokuntien jäsenten lukumäärästä
   2010/C 224 E/10

      Euroopan parlamentti, joka
   ottaa huomioon puheenjohtajakokouksen ehdotuksen,
   ottaa huomioon pysyvien valiokuntien toimivallasta 6. toukokuuta 2009 tekemänsä päätöksen (1),
   ottaa huomioon työjärjestyksen 183 artiklan,

               1.

               päättää, että valiokuntien jäsenten lukumäärät ovat seuraavat:

                           I.

                           ulkoasiainvaliokunta: 76 jäsentä

                           II.

                           kehitysyhteistyövaliokunta: 30 jäsentä

                           III.

                           kansainvälisen kaupan valiokunta: 29 jäsentä

                           IV.

                           budjettivaliokunta: 44 jäsentä

                           V.

                           talousarvion valvontavaliokunta: 29 jäsentä

                           VI.

                           talous- ja raha-asioiden valiokunta: 48 jäsentä

                           VII.

                           työllisyyden ja sosiaaliasioiden valiokunta: 50 jäsentä

                           VIII.

                           ympäristön, kansanterveyden ja elintarvikkeiden turvallisuuden valiokunta: 64 jäsentä

                           IX.

                           teollisuus-, tutkimus- ja energiavaliokunta: 55 jäsentä

                           X.

                           sisämarkkina- ja kuluttajansuojavaliokunta: 39 jäsentä

                           XI.

                           liikenne- ja matkailuvaliokunta: 45 jäsentä

                           XII.

                           aluekehitysvaliokunta: 49 jäsentä

                           XIII.

                           maatalouden ja maaseudun kehittämisen valiokunta: 45 jäsentä

                           XIV.

                           kalatalousvaliokunta: 24 jäsentä

                           XV.

                           kulttuuri- ja koulutusvaliokunta: 32 jäsentä

                           XVI.

                           oikeudellisten asioiden valiokunta: 25 jäsentä

                           XVII.

                           kansalaisvapauksien sekä oikeus- ja sisäasioiden valiokunta: 55 jäsentä

                           XVIII.

                           perussopimus-, työjärjestys- ja toimielinasioiden valiokunta: 25 jäsentä

                           XIX.

                           naisten oikeuksien ja sukupuolten tasa-arvon valiokunta: 35 jäsentä

                           XX.

                           vetoomusvaliokunta: 35 jäsentä
                           ihmisoikeuksien alivaliokunta: 30 jäsentä
                           turvallisuus- ja puolustuspolitiikan alivaliokunta: 30 jäsentä;

               2.

               päättää puheenjohtajakokouksen 9. heinäkuuta 2009 valiokuntien puheenjohtajistojen kokoonpanosta tekemään päätökseen viitaten, että valiokuntien puheenjohtajistoissa voi olla enintään neljä varapuheenjohtajaa;

               3.

               kehottaa puhemiestä välittämään tämän päätöksen tiedoksi neuvostolle ja komissiolle.

      (1)  Hyväksytyt tekstit, P6_TA(2009)0348.


title: 2014/786/EU: Neuvoston päätös, annettu 7 päivänä marraskuuta 2014 , ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Galileo)

text:
               13.11.2014

               FI

               Euroopan unionin virallinen lehti

               L 328/49

         NEUVOSTON PÄÄTÖS,
   annettu 7 päivänä marraskuuta 2014,
   ETA:n sekakomiteassa Euroopan unionin puolesta esitettävästä kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Galileo)

      (2014/786/EU)

   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 172 artiklan yhdessä sen 218 artiklan 9 kohdan kanssa,
   ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Sopimus Euroopan talousalueesta (2), jäljempänä ’ETA-sopimus’, tuli voimaan 1 päivänä tammikuuta 1994.

               (2)

               ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31.

               (3)

               ETA-sopimuksen pöytäkirja 31 sisältää määräyksiä ja järjestelyjä, jotka koskevat yhteistyötä muilla kuin neljän vapauden alaan kuuluvilla erityisalueilla.

               (4)

               ETA-sopimuksen sopimuspuolten yhteistyö on aiheellista laajentaa koskemaan Euroopan parlamentin ja neuvoston päätöstä N:o 1104/2011/EU (3).

               (5)

               ETA-sopimuksen pöytäkirjaa 31 olisi sen vuoksi muutettava.

               (6)

               Unionin ETA:n sekakomiteassa esitettävän kannan olisi sen vuoksi perustuttava tähän päätökseen liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   ETA:n sekakomiteassa Euroopan unionin puolesta esitettävä kanta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 7 päivänä marraskuuta 2014.

            Neuvoston puolesta

            Puheenjohtaja

         P. C. PADOAN

      (1)  EYVL L 305, 30.11.1994, s. 6.

      (2)  EYVL L 1, 3.1.1994, s. 3.

      (3)  Euroopan parlamentin ja neuvoston päätös N:o 1104/2011/EU, annettu 25 päivänä lokakuuta 2011, julkisesti säännellyn palvelun käyttöehdoista Galileo-ohjelman mukaisesti perustetussa maailmanlaajuisessa satelliittinavigointijärjestelmässä (EUVL L 287, 4.11.2011, s. 1).

      LUONNOS
      ETA:n SEKAKOMITEAN PÄÄTÖS N:o …/2014,
      annettu …,
      yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta
      ETA:N SEKAKOMITEA, joka
      ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,
      sekä katsoo seuraavaa:

                  (1)

                  Norja on osallistunut Euroopan parlamentin ja neuvoston asetuksen (EY) N:o 683/2008 (1) mukaisiin eurooppalaisiin GNSS-ohjelmiin ja niiden rahoitukseen, ja se osallistuu jatkossakin Euroopan parlamentin ja neuvoston asetukseen (EU) N:o 1285/2013 (2) perustuvaan toimintaan ja sen rahoittamiseen kyseisten asetusten ETA-sopimuksen pöytäkirjaan 31 sisällyttämisen ansiosta.

                  (2)

                  Islanti ja Norja ovat kiinnostuneita kaikista Galileo-ohjelman mukaisesti perustetuista palveluista, julkisesti säännellyt palvelut, jäljempänä ’PRS-palvelut’, mukaan luettuina.

                  (3)

                  Tästä syystä on aiheellista laajentaa ETA-sopimuksen osapuolten välinen yhteistyö kattamaan julkisesti säännellyn palvelun käyttöehdoista Galileo-ohjelman mukaisesti perustetussa maailmanlaajuisessa satelliittinavigointijärjestelmässä 25 päivänä lokakuuta 2011 annettu Euroopan parlamentin ja neuvoston päätös N:o 1104/2011/EU (3).

                  (4)

                  Norjasta voi tulla PRS-palveluun osallistuja päätöksen 1104/2011/EU 3 artiklan 5 kohdassa tarkoitetuin edellytyksin.

                  (5)

                  Marraskuun 22 päivänä 2004 allekirjoitettua sopimusta tarpeesta vaihtaa turvaluokiteltuja tietoja Norjan kuningaskunnan ja Euroopan unionin välillä (4) on sovellettu 1 päivästä joulukuuta 2004.

                  (6)

                  Euroopan unionin ja sen jäsenvaltioiden sekä Norjan kuningaskunnan välistä yhteistyösopimusta satelliittinavigoinnista (5), joka allekirjoitettiin 22 päivänä syyskuuta 2010, on sovellettu väliaikaisesti 1 päivästä toukokuuta 2011.

                  (7)

                  ETA-sopimuksen pöytäkirjaa 31 olisi sen vuoksi muutettava, jotta tätä laajennettua yhteistyötä voitaisiin harjoittaa,

            ON HYVÄKSYNYT TÄMÄN PÄÄTÖKSEN:
      1 artikla
      Lisätään ETA-sopimuksen pöytäkirjassa 31 olevan 1 artiklan 8c kohdan jälkeen kohta seuraavasti:

                     ”8d.

                                 a)

                                 EFTA-valtiot osallistuvat toimintoihin, jotka perustuvat seuraavaan unionin säädökseen:

                                             —

                                                32011 D 1104: Euroopan parlamentin ja neuvoston päätös N:o 1104/2011/EU, annettu 25 päivänä lokakuuta 2011, julkisesti säännellyn palvelun käyttöehdoista Galileo-ohjelman mukaisesti perustetussa maailmanlaajuisessa satelliittinavigointijärjestelmässä (EUVL L 287, 4.11.2011, s. 1).

                                 b)

                                 EFTA-valtiot voivat tulla PRS-palveluun osallistujiksi edellyttäen, että päätöksen 1104/2011/EU 3 artiklan 5 kohdan a ja b alakohdassa tarkoitetut sopimukset on tehty.

                                 c)

                                 EFTA-valtioiden osallistumisesta PRS-palveluun liittyviin eri komiteoihin ja asiantuntijaryhmiin määrätään niiden vastaavissa menettelysäännöissä.

                                 d)

                                 Päätöksen 1104/2011/EU 10 artiklaa ei sovelleta EFTA-valtioihin.

                                 e)

                                 Tätä kohtaa ei sovelleta Liechtensteiniin.

                                 f)

                                 Tämän kohdan soveltaminen Islantiin keskeytetään siihen asti, kunnes ETA:n sekakomitea päättää toisin.”

      2 artikla
      Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty (6).
      3 artikla
      Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

         Tehty Brysselissä

               ETA:n sekakomitean puolesta

               Puheenjohtaja

               ETA:n sekakomitean

               sihteerit

         (1)  EUVL L 196, 24.7.2008, s. 1.

         (2)  EUVL L 347, 20.12.2013, s. 1.

         (3)  EUVL L 287, 4.11.2011, s. 1.

         (4)  EUVL L 362, 9.12.2004, s. 29.

         (5)  EUVL L 283, 29.10.2010, s. 12.

         (6)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös 2011/173/YUTP, annettu 21 päivänä maaliskuuta 2011 , Bosnia ja Hertsegovinan tilanteen johdosta määrättävistä rajoittavista toimenpiteistä

text:
               22.3.2011

               FI

               Euroopan unionin virallinen lehti

               L 76/68

         NEUVOSTON PÄÄTÖS 2011/173/YUTP,
   annettu 21 päivänä maaliskuuta 2011,
   Bosnia ja Hertsegovinan tilanteen johdosta määrättävistä rajoittavista toimenpiteistä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto vahvisti 14 päivänä joulukuuta 2010 tukevansa päättäväisesti Pariisissa allekirjoitettua Bosnia ja Hertsegovinan rauhaa koskevaa yleistä puitesopimusta (Daytonin rauhansopimus) sekä olevansa valmis tarkastelemaan ehdotuksia, joiden tavoitteena on parantaa unionin valmiutta käydä tältä osin Bosnia ja Hertsegovinan kanssa toimivaa vuoropuhelua.

               (2)

               Tässä yhteydessä olisi kohdistettava rajoittavia toimenpiteitä tiettyihin luonnollisiin henkilöihin ja oikeushenkilöihin, joiden toimet horjuttavat Bosnia ja Hertsegovinan suvereniteettia, alueellista koskemattomuutta, perustuslaillista järjestystä ja asemaa kansainvälisenä oikeushenkilönä, uhkaavat vakavasti turvallisuustilannetta Bosnia ja Hertsegovinassa tai horjuttavat Pariisissa allekirjoitettua Bosnia ja Hertsegovinan rauhaa koskevaa yleistä puitesopimusta (Daytonin rauhansopimus) ja sen liitteitä.

               (3)

               Unionin lisätoimet ovat tarpeen tiettyjen toimenpiteiden toteuttamiseksi,

         ON HYVÄKSYNYT TÄMÄN PÄÄTÖKSEN:
   1 artikla
   1.   Jäsenvaltioiden on toteutettava tarvittavat toimenpiteet estääkseen sellaisten liitteessä lueteltujen henkilöiden tai heitä lähellä olevien henkilöiden pääsyn alueelleen ja kauttakulun alueensa kautta, joiden toiminta

               a)

               horjuttaa Bosnia ja Hertsegovinan suvereniteettia, alueellista koskemattomuutta, perustuslaillista järjestystä ja asemaa kansainvälisenä oikeushenkilönä;

               b)

               uhkaa vakavasti turvallisuustilannetta Bosnia ja Hertsegovinassa; tai

               c)

               horjuttaa Pariisissa allekirjoitettua Bosnia ja Hertsegovinan rauhaa koskevaa yleistä puitesopimusta (Daytonin rauhansopimus);

         ja sen liitteitä sekä kyseisen sopimuksen täytäntöönpanoa koskevia toimenpiteitä.
   2.   Edellä oleva 1 kohta ei velvoita jäsenvaltiota kieltämään omien kansalaistensa pääsyä alueelleen.
   3.   Edellä oleva 1 kohta ei vaikuta tapauksiin, joissa jokin kansainvälisen oikeuden velvoite sitoo jäsenvaltiota, etenkin

               a)

               kansainvälisen hallitustenvälisen järjestön isäntämaana;

               b)

               YK:n koolle kutsuman tai sen puitteissa järjestettävän kansainvälisen konferenssin isäntämaana; tai

               c)

               erioikeuksia ja vapauksia myöntävän monenvälisen sopimuksen nojalla; tai

               d)

               Pyhän istuimen (Vatikaanivaltion) ja Italian välillä vuonna 1929 tehdyn sopimuksen (lateraanisopimus) nojalla.

         4.   Edellä olevan 3 kohdan katsotaan koskevan myös tapauksia, joissa jäsenvaltio toimii Euroopan turvallisuus- ja yhteistyöjärjestön (Etyj) isäntämaana.
   5.   Neuvostolle on asianmukaisesti ilmoitettava kaikista tapauksista, joissa jäsenvaltio myöntää poikkeuksia 3 ja 4 kohdan nojalla.
   6.   Jäsenvaltiot voivat myöntää poikkeuksia 1 kohdan nojalla toteutettavista toimenpiteistä, jos matkustaminen on perusteltua pakottavista humanitaarisista syistä tai osallistumiseksi sellaisiin hallitustenvälisiin kokouksiin, unionin järjestämät tai Etyjin puheenjohtajavaltiona toimivan jäsenvaltion isännöimät kokoukset mukaan lukien, joissa käydään demokratiaa, ihmisoikeuksia ja oikeusvaltiota Bosnia ja Hertsegovinassa välittömästi edistävää poliittista vuoropuhelua.
   7.   Jäsenvaltion, joka haluaa myöntää 6 kohdassa tarkoitettuja poikkeuksia, on ilmoitettava siitä neuvostolle kirjallisesti. Poikkeus katsotaan myönnetyksi, jollei yksi tai useampi neuvoston jäsen vastusta sitä kirjallisesti kahden työpäivän kuluessa ehdotettua poikkeusta koskevan ilmoituksen vastaanottamisesta. Jos yksi tai useampi neuvoston jäsen esittää vastalauseen, neuvosto voi määräenemmistöllä päättää myöntää ehdotetun poikkeuksen.
   8.   Jos jäsenvaltio 3, 4, 6 ja 7 kohdan nojalla sallii liitteessä lueteltujen henkilöiden pääsyn alueelleen ja kauttakulun alueensa kautta, lupa rajoitetaan koskemaan ainoastaan sitä tarkoitusta, johon se on myönnetty, ja niitä henkilöitä, joista on kyse.
   2 artikla
   1.   Jäädytetään kaikki liitteessä lueteltujen, sellaisten henkilöiden ja heitä lähellä olevien luonnollisten henkilöiden tai oikeushenkilöiden hallussa, omistuksessa, hallinnassa tai valvonnassa olevat varat ja taloudelliset resurssit, joiden toiminta

               a)

               horjuttaa Bosnia ja Hertsegovinan suvereniteettia, alueellista koskemattomuutta, perustuslaillista järjestystä ja asemaa kansainvälisenä oikeushenkilönä;

               b)

               uhkaa vakavasti turvallisuustilannetta Bosnia ja Hertsegovinassa;

               c)

               horjuttaa Pariisissa allekirjoitettua Bosnia ja Hertsegovinan rauhaa koskevaa yleistä puitesopimusta (Daytonin rauhansopimus);

         ja sen liitteitä sekä kyseisen sopimuksen täytäntöönpanoa koskevia toimenpiteitä.
   2.   Varoja tai taloudellisia resursseja ei saa suoraan tai välillisesti asettaa liitteessä lueteltujen luonnollisten henkilöiden tai oikeushenkilöiden saataville tai hyödynnettäviksi.
   3.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit:

               a)

               ovat tarpeen liitteessä lueteltujen luonnollisten henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä tai sairaanhoidosta, veroista, vakuutusmaksuista tai julkisten palvelujen käytöstä;

               b)

               on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen;

               c)

               on tarkoitettu yksinomaan jäädytettyjen varojen tai jäädytettyjen taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen; tai

               d)

               ovat tarpeen poikkeuksellisia menoja varten, edellyttäen, että toimivaltainen viranomainen on ilmoittanut muiden jäsenvaltioiden toimivaltaisille viranomaisille ja komissiolle vähintään kaksi viikkoa ennen tapauskohtaisen luvan antamista perusteet, joiden nojalla se katsoo, että lupa olisi annettava.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   4.   Poiketen siitä, mitä 1 kohdassa säädetään, jäsenvaltion toimivaltaiset viranomaiset voivat sallia tiettyjen jäädytettyjen varojen tai taloudellisten resurssien vapauttamisen, jos seuraavat ehdot täyttyvät:

               a)

               varoihin tai taloudellisiin resursseihin kohdistuu panttioikeus, jonka tuomioistuin, viranomainen tai välimiesoikeus on perustanut ennen sitä päivää, jolloin 1 kohdassa tarkoitettu luonnollinen henkilö, oikeushenkilö tai elin on sisällytetty liitteeseen, tai tuomioistuimen, viranomaisen tai välimiesoikeuden ennen tuota päivää antama tuomio;

               b)

               varoja tai taloudellisia resursseja käytetään yksinomaan kattamaan tällaisella panttioikeudella turvatut tai tällaisella tuomiolla vahvistetut saatavat niiden lakien ja määräysten asettamissa rajoissa, jotka koskevat sellaisten henkilöiden oikeuksia, joilla on näitä saatavia;

               c)

               panttioikeutta ei ole perustettu tai tuomiota annettu liitteessä luetellun luonnollisen henkilön tai oikeushenkilön eduksi; ja

               d)

               kyseessä olevan panttioikeuden tai ratkaisun tunnustaminen ei ole asianomaisen jäsenvaltion oikeusjärjestyksen perusteiden vastaista.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   5.   Edellä oleva 1 kohta ei estä nimettyä henkilöä suorittamasta maksua, joka johtuu sellaisesta sopimuksesta, joka on tehty ennen kyseisen henkilön sisällyttämistä luetteloon, edellyttäen, että asianomainen jäsenvaltio on todennut, että edellä 1 kohdassa tarkoitettu henkilö ei ole suoraan tai välillisesti maksun saaja.
   6.   Edellä olevaa 2 kohtaa ei sovelleta seuraaviin jäädytetyille tileille lisättäviin varoihin:

               a)

               näistä tileistä kertyvät korko- tai muut tuotot; tai

               b)

               sellaisista sopimuksista tai velvoitteista johtuvat maksut, jotka on tehty tai jotka ovat syntyneet ennen sitä päivää, josta lähtien näihin tileihin on sovellettu tätä päätöstä;

         edellyttäen, että näihin korkotuottoihin, muihin tuottoihin ja maksuihin sovelletaan edelleen 1 kohtaa.
   3 artikla
   1.   Neuvosto laatii liitteessä olevan luettelon sekä muuttaa sitä jäsenvaltion tai unionin ulkoasioiden ja turvallisuuspolitiikan korkean edustajan ehdotuksen perusteella.
   2.   Neuvosto antaa päätöksensä ja luetteloon merkitsemisen perustelut tiedoksi asianomaiselle henkilölle joko suoraan, jos osoite on tiedossa, tai julkaisemalla ilmoituksen ja antaa kyseiselle henkilölle mahdollisuuden esittää huomautuksia.
   3.   Jos huomautuksia tehdään tai jos esitetään olennaista uutta näyttöä, neuvosto tarkastelee päätöstään uudelleen ja ilmoittaa tästä asianomaiselle henkilölle.
   4 artikla
   1.   Liite sisältää asianomaisten henkilöiden luetteloon merkitsemisen perusteet.
   2.   Liite sisältää myös saatavilla olevat, asianomaisten henkilöiden tunnistamiseksi tarvittavat tiedot. Luonnollisten henkilöiden osalta tällaisia tietoja voivat olla nimi, mukaan lukien peitenimet, syntymäaika ja -paikka, kansalaisuus, passin ja henkilökortin numerot, sukupuoli, osoite, jos se on tiedossa, sekä työtehtävä tai ammatti. Oikeushenkilöiden osalta tällaisia tietoja voivat olla nimet, rekisteröintiaika ja -paikka, rekisterinumero ja toimipaikka.
   5 artikla
   Jotta tässä päätöksessä säädetyt rajoittavat toimenpiteet olisivat mahdollisimman tehokkaita, unioni kannustaa kolmansia valtioita samankaltaisia toimenpiteitä.
   6 artikla
   Tämä päätös tulee voimaan päivänä, jona se annetaan.
   Tätä päätöstä sovelletaan 22 päivään maaliskuuta 2012.
   Tämä päätös on jatkuvan tarkastelun alainen. Se uusitaan tai sitä muutetaan tarvittaessa, jos neuvosto katsoo, ettei sen tavoitteita ole saavutettu.

      Tehty Brysselissä 21 päivänä maaliskuuta 2011.

            Neuvoston puolesta

            Puheenjohtaja

         C. ASHTON

      LIITE

         Luettelo 1 ja 2 artiklassa tarkoitetuista luonnollisista henkilöistä ja oikeushenkilöistä

      …


title: Neuvoston päätös (EU) 2017/601, annettu 6 päivänä maaliskuuta 2017, Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehdyllä Euro–Välimeri-sopimuksella perustetussa assosiaationeuvostossa unionin puolesta esitettävästä kannasta EU:n ja Algerian välisen kumppanuuden painopisteiden hyväksymiseen

text:
               29.3.2017

               FI

               Euroopan unionin virallinen lehti

               L 82/4

         NEUVOSTON PÄÄTÖS (EU) 2017/601,
   annettu 6 päivänä maaliskuuta 2017,
   Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehdyllä Euro–Välimeri-sopimuksella perustetussa assosiaationeuvostossa unionin puolesta esitettävästä kannasta EU:n ja Algerian välisen kumppanuuden painopisteiden hyväksymiseen
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 9 kohdan kanssa,
   ottaa huomioon Euroopan komission ja unionin ulkoasioiden ja turvallisuuspolitiikan korkean edustajan ja yhteisen ehdotuksen,
   sekä katsoo seuraavaa:

               (1)

               Euro–Välimeri-sopimus Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta (1), jäljempänä ’sopimus’, allekirjoitettiin 22 päivänä huhtikuuta 2002, ja se tuli voimaan 1 päivänä syyskuuta 2005.

               (2)

               Euroopan unionin ulkoasioiden ja turvallisuuspolitiikan korkean edustajan ja Euroopan komission 18 päivänä marraskuuta 2015 antamaan yhteiseen tiedonantoon Euroopan naapuruuspolitiikan uudelleentarkastelusta suhtauduttiin myönteisesti 14 päivänä joulukuuta 2015 annetuissa neuvoston päätelmissä. Neuvosto muun muassa vahvisti niissä aikomuksensa aloittaa vuonna 2016 uuden vaiheen kumppaneiden kanssa käytävässä vuoropuhelussa, mikä voisi tarvittaessa johtaa uusien tavoitteiden asettamiseen kumppanuudelle yhdessä sovittujen prioriteettien ja intressien pohjalta.

               (3)

               Unionin ja Algerian yhteisenä tavoitteena on saavuttaa rauhan, vakauden ja vaurauden alue, mikä edellyttää toimimista yhteistyössä yhteisvastuullisesti ja toimia eriyttämällä sekä ottaen huomioon Algerian keskeisen roolin alueella.

               (4)

               Unioni ja Algeria vastaavat kaikkein kiireellisimpiin haasteisiin ja jatkavat samalla pyrkimyksiä saavuttaa niiden pitkän aikavälin kumppanuuden päätavoitteet sekä lisätä maan ja alueen vakautta ja ylläpitää talouskasvua vahvojen valtioelinten avulla sekä monipuolistamalla Algerian taloutta ja lisäämällä sen kilpailukykyä.

               (5)

               Sopimuksella perustetussa assosiaationeuvostossa esitettävän unionin kannan olisi sen vuoksi perustuttava tähän liitettyyn päätösluonnokseen,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehdyllä Euro–Välimeri-sopimuksella perustetussa assosiaationeuvostossa Euroopan unionin puolesta esitettävä kanta EU:n ja Algerian välisen kumppanuuden painopisteiden hyväksymiseen perustuu tähän päätökseen liitettyyn assosiaationeuvoston päätösluonnokseen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä maaliskuuta 2017.

            Neuvoston puolesta

            Puheenjohtaja

         F. MOGHERINI

      (1)  EUVL L 265, 10.10.2005, s. 2.

      LUONNOS
      EU:N JA ALGERIAN ASSOSIAATIONEUVOSTON PÄÄTÖS N:o 1/2017,
      annettu …,
      EU:n ja Algerian välisen kumppanuuden painopisteiden hyväksymisestä
      EU–ALGERIA ASSOSIAATIONEUVOSTO, joka
      ottaa huomioon Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta tehdyn Euro–Välimeri-sopimuksen,
      sekä katsoo seuraavaa:

                  (1)

                  Euro–Välimeri-sopimus Euroopan yhteisön ja sen jäsenvaltioiden sekä Algerian demokraattisen kansantasavallan välisestä assosiaatiosta (1), jäljempänä ’sopimus’, allekirjoitettiin 22 päivänä huhtikuuta 2002, ja se tuli voimaan 1 päivänä syyskuuta 2005.

                  (2)

                  Sopimuksen 94 artiklassa annetaan assosiaationeuvostolle valtuudet tehdä päätöksiä sopimuksessa vahvistettujen tavoitteiden saavuttamiseksi.

                  (3)

                  Sopimuksen 104 artiklan mukaan osapuolet toteuttavat kaikki yleiset ja erityiset toimenpiteet, jotka ovat asianmukaisia niiden sopimuksesta johtuvien velvoitteiden täyttämiseksi, ja huolehtivat siitä, että sopimuksen tavoitteet saavutetaan.

                  (4)

                  Vuonna 2016 tehdyssä Euroopan naapuruuspolitiikan uudelleentarkastelussa ehdotettiin uuden vaiheen käynnistämistä kumppaneiden kanssa tehtävässä yhteistyössä, jotta kumpikin osapuoli voisi kokea kumppanuuden enemmän omakseen.

                  (5)

                  EU ja Algeria ovat päättäneet lujittaa kumppanuuttaan hyväksymällä vuosiksi 2017–2020 painopisteet, joilla on tarkoitus tukea ja vahvistaa Algerian selviytymiskykyä ja vakautta.

                  (6)

                  Sopimuksen osapuolet ovat hyväksyneet tekstin EU:n ja Algerian välisen kumppanuuden painopisteistä, jotka tukevat sopimuksen täytäntöönpanoa, painottaen yhteistyötä tiettyjen yhdessä määriteltyjen, etusijalle asetettavien yhteisten etujen ajamiseksi,

            ON HYVÄKSYNYT SEURAAVAN PÄÄTÖKSEN:
      1 artikla
      Assosiaationeuvosto suosittaa, että osapuolet panevat täytäntöön tämän päätöksen liitteenä olevat EU:n ja Algerian välisen kumppanuuden painopisteet.
      2 artikla
      Tämä päätös tulee voimaan päivänä, jona se hyväksytään.

         Tehty …

               EU–Algeria-assosiaationeuvoston puolesta

               Puheenjohtaja

         (1)  EUVL L 265, 10.10.2005, s. 2.

         LIITE

            EU:n ja Algerian välisen kumppanuuden painopisteet